stanford-oval/wikipedia huggingface dataset:
פרוזבול

דוגמה לשטר פרוזבול ריק בן זמננו. (נוסח שטר זה הוא לפרוזבול עליו חותמים עדים ולא דיינים)
פְּרוֹזְבּוּל (נכתב גם פרוסבול, מיוונית: προσβολή) הוא תקנה הלכתית שנועדה לאפשר לגבות חובות של הלוואות שעבר זמן גבייתם ולא ניגבו, מבלי שמצוות שמיטת הכספים, הנוהגת בסוף שנת השמיטה, תגרום לביטול החוב. הפרוזבול ניתקן בידי הלל הזקן בסוף תקופת בית שני, והוא בשימוש נרחב גם בימינו. שמיטת הכספים האחרונה הייתה בכ"ט באלול ה'תשפ"ב, 25 בספטמבר 2022 והבאה תהיה בכ"ט באלול ה'תשפ"ט, 9 בספטמבר 2029. ריענון
רקע

על פי התורה, כל החובות שהגיע זמנם להיגבות ולא ניגבו בשנת השמיטה או קודם לה – בטלים, וישנו אף איסור לנסות לגבות אותם. מצווה זו נקראת שמיטת כספים:
מִקֵּץ שֶׁבַע שָׁנִים תַּעֲשֶׂה שְׁמִטָּה. וְזֶה דְּבַר הַשְּׁמִטָּה שָׁמוֹט כָּל בַּעַל מַשֵּׁה יָדוֹ אֲשֶׁר יַשֶּׁה בְּרֵעֵהוּ לֹא יִגֹּשׂ אֶת רֵעֵהוּ וְאֶת אָחִיו כִּי קָרָא שְׁמִטָּה לַיהוָה.
התורה מזהירה במפורש את בעלי הממון, שלא להימנע מלהלוות בשל החשש ששנת השמיטה תבטל את החוב שלא נגבה, וכן מבטיחה ברכה למלווים שימשיכו להלוות חרף הסיכון ששמיטת כספים תשמט את חוב הלוואתם.
החל מגלות עשרת השבטים בסוף תקופת בית ראשון ועד ימינו, נוהגת שמיטת כספים רק מדרבנן, מאחר שהיא תלויה בשמיטת קרקעות, שנוהגת בעצמה בימינו רק מדרבנן.
המצווה הביאה לכך שבעלי ממון נמנעו מלהלוות לעניים, מחשש שכספם לא יושב לאחר שנת השמיטה. כתוצאה מכך, נמנעו מהעניים הלוואות שיכלו להיטיב את מצבם, ואילו העשירים עברו על ציווי התורה האוסר על הימנעות מהלוואה מחשש ששמיטה תשמט את ההלוואה. המצב שנוצר היה שבעקבות חשש האנשים ממצוות שמיטת כספים שהייתה דרבנן – עברו העם על ציווי התורה.
הלל הזקן, נשיא הסנהדרין בסוף תקופת בית שני, תיקן את תקנת הפרוזבול, המאפשרת לגבות את ההלוואה גם אם שמיטת כספים הייתה אמורה לשמטה. הוא עקף את האיסור באמצעות העברת ההלוואה לגבייה על ידי בית דין, דבר המונע את השמטתה. תקנת הפרוזבול היא אחת מקבוצת תקנות שטעמן הוא 'משום תיקון העולם'. לפי דעות מסוימות, ניתן היה לתקן תקנה זאת רק כאשר מצוות שמיטת כספים היא דרבנן, אולם לא כאשר היא הייתה מצווה מהתורה. אולם לפי דעות אחרות, תקנת הפרוזבול תועיל גם אם שמיטת כספים תנהג כמצווה מהתורה.
רקע > תוקפה של תקנת הפרוזבול

תקנת הפרוזבול היא יוצאת דופן בחריפותה. זוהי אומנם תקנת חכמים, אך היא נראית על פניה כתקנה העוקרת מיסודה מצווה מפורשת. האמורא שמואל אמר בעניין זה: "הא פרוסבלא – עולבנא דדייני הוא, אי איישר חיל אבטליניה!" (בתרגום: פרוזבול זה עלבון לדיינים הוא, אם אאזור כוח – אבטל אותו!). עם זאת, לאורך הדורות התקבלה תקנה זו היות שלא מדובר בביטול של מצווה מן התורה, שכן תוקף השמיטה הנהוגה כיום היא בדרגת חיוב מדברי חכמים ולא חיוב מהתורה.
הסיבה שעומדת מאחורי תיקון הפרוזבול, אף שהוא עוקר למעשה את כל מצוות שמיטת כספים דרבנן, היא שכאשר חכמים תיקנו את שמיטת כספים כמצווה מדרבנן, הם לא התכוונו שעל ידה אנשים יעברו על ציווי התורה וימנעו ממתן הלוואות ערב שנת השמיטה. לכן אם עקב כך אנשים באמת נמנעו מלהלוות ערב שנת השמיטה אז תוקנה תקנה שתעקוף למעשה את מצוות שמיטת כספים דרבנן.
אטימולוגיה

מקור המילה פרוזבול הוא בשפה היוונית, וישנן שתי השערות על האטימולוגיה שלה:
המילה prosbole ביוונית (προσβολή), שמשמעה: 'מסירה אל...', היינו מסירת החוב אל בית הדין שיגבה אותו.
הֶלְחֵם של המילים pros+boule: 'לפני מועצה'.
הגמרא דורשת את המילה כצירוף המילים 'פרוס-בולי-ובוטי', דהיינו 'תקנה לעשירים ולעניים' (תלמוד בבלי, מסכת גיטין, דף ל"ו, עמוד ב' - דף ל"ז, עמוד א'). הרשב"ם, במסכת בבא בתרא דף סה, מסביר פרוז מלשון מופרז, דהיינו ברווח. ובולי הוא עשיר. כלומר, שהעשירים ייתנו ברווח.
לפיכך, בתלמוד הירושלמי (וכן במשנה) הגרסה היא פרוזבול, כיוון שדרכו של התלמוד הירושלמי להביא את המילה כמקורה הלועזי (לפי ספר הערוך, המקור היווני הוא פרוזבול), אך בתלמוד הבבלי הגרסה היא פרוסבול, כדרכו להביא גרסאות עבריות או ארמיות למילים שמקורן בלעז.
תוכן הפרוזבול

עיקר הפרוזבול הוא חוזה (שטר) המעביר את גביית חובות ההלוואות שהגיע זמנם להיפרע אך עדיין לא נפרעו, מהמלווה אל בית הדין. כתוצאה מכך אין החוב נשמט בסוף שנת השמיטה, היות שאין שמיטת כספים חלה על חובות שנמסרו לגביית בית הדין. עיקרון נוסף העומד מאחורי הפרוזבול הוא שהפרוזבול נכתב כאשר ללווה יש קרקע, אפילו מצומצמת מאוד, ובית הדין גובה את כל החוב מהקרקע, היות ש'אין אונאה לקרקעות', ולכן גם קרקע סמלית יכולה להיחשב כבעלת ערך רב, ולכן רואים כאילו בית הדין גבה את כל החוב מקרקע הלווה קודם זמן שמיטת כספים. המלווה כותב פרוזבול אחד כלפי כל חובותיו, גם אם הם לאנשים שונים.
עיקר הפרוזבול הוא מסמך בחתימת הדיינים של בית הדין אליו הועבר החוב לגבייה, בנוסח הבא:
ניתן גם למסור הודעה זאת בעל פה בפני הדיינים, אף בלי כתיבת שטר הפרוזבול.
כיום נהוג להוסיף בשטר הפרוזבול גם פיסקה שמשמעה נתינת קרקע בשיעור מצומצם מנכסי המלווה לבית הדין, על מנת שיזכו את הקרקע ללווים, כך שיהיה לבית הדין קרקע שממנה אפשר יהיה לגבות את החובות.
תוכן הפרוזבול > פרוזבול בחתימת עדים

ניתן לכתוב את הפרוזבול גם בתור מסמך עליו חתומים עדים כשרים, המעידים כי המלווה העביר את חובותיו לבית הדין על מנת שיגבו בפניהם. אפשרות זאת מעשית למי שנמצא במקום מרוחק ואינו יכול להגיע בפועל לבית הדין, או מי שלא יכול להגיע לבית הדין מסיבות אחרות.
תוכן הפרוזבול > ההיתר בתקנת הפרוזבול

תקנת הפרוזבול מבוססת על הדין של המוסר שטרותיו לבית דין, שאין שביעית משמטת חוב זה, אולם התקנה מרחיבה את דין זה גם על הלוואה בעל פה שבו אין שטר למסור, וכן היא חלה גם במקרה ובו אין בית הדין גובה ממש את החוב מהלווה.
היתר נוסף בפרוזבול הוא, שאף שאדם לא מוסר בפועל את שטרותיו לגבייה על ידי בית הדין, אלא רק מוסר הודעה בבית הדין שהוא יגבה את חובו בכל זמן על פיהם – דבר זה מספיק על מנת שהגבייה תיחשב כגבייה על ידי בית דין, אף שהגובה בפועל יהיה המלווה עצמו.
דיני הפרוזבול > פרוזבול נכתב על קרקע

על מנת שפרוזבול יחול, על הלווה להיות בעל קרקע, כך שלבית הדין יהיה מאין לגבות את החוב של הלווה.
ונחלקו הראשונים בטעם הדבר: שיטת רש"י מכיוון שאין רגילים להלוות למי שאין לו קרקע, ובדבר שאינו שכיח אין חכמים עושים תקנה. ושיטת ר"ת היא מכיוון שכשיש ללווה קרקע, נחשב החוב כאילו הוא גבוי בידי בית דין.
אולם כיוון שכל מצוות שמיטת כספים בזמן הזה היא מצווה מדרבנן, הקלו בזה שגם קרקע מועטת שאינה שוות ערך לחוב, או אפילו עציץ נקוב העומד על יתדות – נחשב לקרקע לעניין זה, ופרוזבול נכתב עליו. ואפילו אם ללווה אין כלל קרקע, המלווה יכול לזכות לו קרקע שלא מידיעתו על מנת שיוכל לכתוב פרוזבול עליו ('זכין לאדם שלא בפניו'), וכן הקלו במקרים נוספים.
הסיבה שהקלו כל כך בכתיבת פרוזבול היא כדי למנוע מצב שאנשים לא ירצו להלוות את כספם לאחרים ('שלא לנעול דלת בפני לווים').
דיני הפרוזבול > בית דין

עיקר התקנה הייתה שפרוזבול נכתב דווקא על ידי בית דין חשוב, שיכול להפקיע ממון ונכסים מבני אדם. אולם יש שכתבו שאפשר לכתוב פרוזבול בפני כל בית דין של שלושה דיינים, שכן כל דין שמיטת כספים הוא רק מצווה מדרבנן, וכן נוהגים כיום לכתוב פרוזבול, אף שאין בתי הדין ההלכתיים יכולים להפקיע נכסים.
דיני הפרוזבול > זמן כתיבת הפרוזבול

על פי התוספתא של מסכת שביעית זמן כתיבת הפרוזבול הוא: "ערב ראש השנה של שביעית", היינו עם כניסת שנת השמיטה. על פי תוספתא זו פסקו הרא"ש והטור שזמן כתיבת הפרוזבול הוא קודם לראש השנה שבתחילת השמיטה.
אולם הרמב"ן טוען כי הגרסה בתוספתא משובשת, ויש לגרוס: ערב ראש השנה של מוצאי שביעית. השולחן ערוך פסק כשיטת הרמב"ם והרמב"ן והרשב"א, והוסיף שכך המנהג בארץ ישראל.
בימינו מקובלת הפסיקה של השולחן ערוך. אולם יש מחמירים לערוך פרוזבול גם בערב שנת השמיטה, כדוגמת חסידי חב"ד, בעקבות דברי בעל התניא בספרו שולחן ערוך הרב.
דיני הפרוזבול > פרוזבול מוקדם ומאוחר

הפרוזבול חל רק על הלוואות שניתנו קודם כתיבתו, ולא על הלוואות שניתנו לאחר כתיבתו. לכן אם הפרוזבול נכתב בזמן מוקדם – הפרוזבול כשר, אלא שאינו מועיל להלוואות שניתנו לאחר כתיבתו ('פרוזבול מוקדם'). פרוזבול הנכתב על הלוואות שעוד לא ניתנו – נפסל, היות שהוא 'פרוזבול מאוחר'.
הפרוזבול כיום

בימינו, הבנקים בישראל ובמקומות אחרים בעולם חותמים על שטרי פרוזבול, המאפשרים ליהודים שומרי המצוות ללוות כסף מהבנק ולהחזיר לו לאחר השמיטה. הלכה למעשה, ציבור שומרי המצוות איננו מוטרד מן האיום של מחיקת החוב בשנת השמיטה, וטענות מעין אלו אינן נשמעות בפיהם של בעלי חוב.
הפרוזבול בחוץ לארץ

באופן עקרוני, מצוות שמיטת כספים נוהגת גם בחוץ לארץ וניתן לעקוף אותה באמצעות תקנת הפרוזבול. עם זאת, בספרי ההלכה[דרוש מקור] מצוין כי בכל אופן נמנעו אנשים מלכתוב פרוזבול בסוף שנת השמיטה. אחד ההסברים שניתנו לנוהג זה הוא שבתי הדין כיום אינם יכולים להפקיע ממון ונכסים, וכן שפרוזבול צריך להיכתב על קרקע, ובחוץ לארץ לא הייתה ליהודים בעלות על קרקע, ולכן לא ניתן היה לכתוב פרוזבול תקף, וכיוון שאי אפשר לכתוב פרוזבול, נמצאו אנשים עוברים על איסור התורה של הימנעות מהלוואות בשנת השמיטה, ולכן אפשר לומר שכשחכמים תיקנו את מצוות שמיטת כספים מדרבנן, לא התכוונו שבגללה יעברו האנשים על איסור מהתורה, וכיוון שכך בטלה תקנת חכמים של מצוות שמיטת כספים.
עם זאת, לדעת הרב יחיאל מיכל הלוי אפשטיין בספרו ערוך השולחן, יש לכתוב פרוזבול גם בזמן הזה בחוץ לארץ, והוא ציין שכך נהוג ביהדות ליטא.
ראו גם

היתר מכירה
היתר עסקה
איסור ריבית
הערמה
הערות שוליים

↑  ספר דברים, פרק ט"ו, פסוקים ט'–י'.
1 2 3 4 5 6  הרב יחיאל מיכל הלוי אפשטיין, ערוך השולחן, חושן משפט, סימן ס"ז, סעיף י'
↑  אטימולוגיה של המילה פרוזבול (באנגלית)
↑  אחיקם קשת, "אמרי במערבא", תש"ע, מבוא לירושלמי פרק א.
↑  ערוך השולחן חושן משפט סימן סז סעיף ז
1 2  ערוך השולחן חושן משפט סימן סז סעיף יא
↑  ערוך השולחן חושן משפט סימן סז סעיף יב
↑  עיין בבלי קידושין דף כו ע"ב
↑  פרק ח משנה יא
↑  בית יוסף, חושן משפט, סימן ס"ז.
↑  ערוך השולחן חושן משפט סימן סז סעיף יג
↑  איציק ברנדויין, סיום שנת השמיטה: מנכ"ל לאומי ערך שטר פרוזבול אצל רבני העיר בני ברק, באתר ערוץ 7, 19 בספטמבר 2022
| שמיטה ויובל |
| --- | --- | --- |
| מצוות השביעית | שמיטת קרקעות • מלאכות שביעית • שמיטת כספים  • פרוזבול • מצוות הקהל • שביעית בזמן הזה |  |
| פירות שביעית | איסור ספיחין • איסור סחורה • איסור שמור • איסור נעבד • דמי שביעית • חובת הביעור |  |
| מצוות היובל | ספירת שנות היובל • שנת היובל • גאולת קרקע • בתים ושדות בתקופת היובל • מצוות הענקה |  |
| פתרונות הלכתיים | יבול שישית • זריעה מוקדמת • יבול חו"ל • מצע מנותק • אוצר בית דין • היתר מכירה • יבול נוכרי • פח שמיטה |  |
| ארגונים | קרן השביעית • אוצר הארץ • ועדת שמיטה • שמיטה ישראלית |  |
| טקסטים | מסכת שביעית • תורת השמיטות • שבת הארץ • ספרות על שנת השמיטה |  |
הבהרה:  המידע בוויקיפדיה נועד להעשרה בלבד ואין לראות בו פסיקה הלכתית.
| --- | --- |
בקרת זהויות :  NLI: 987007520703605171
פורטנייט

| --- | --- |

 כללי
 תאריך הוצאה:  25 ביולי 2017
 סוגה:  משחק הישרדות, משחק ארגז חול, משחק באטל רויאל
 פיתוח:  אפיק גיימס
 הוצאה לאור:  אפיק גיימס
 ארץ מקור:  ארצות הברית 
 שפות:  אנגלית, ספרדית, רוסית 
 הפצה:  אפיק גיימס
 דרישות תוכנה
 מנוע משחק:  Unreal Engine 4
 מצבי משחק:  מרובה משתתפים
 פלטפורמות:  חלונות, Xbox One, Nintendo Switch, macoi, PS4, אנדרואיד ,פלייסטיישן 5, Xbox Series, iOS
 דרישות מערכת
 כרטיס מסך:  Nvidia GTX 660 2GB\AMD Radeon HD 7870 2GB\AMD R7 2GB תומך Directx 11.0.
 מקום פנוי:  35GB
 בקרים:  מקלדת ועכבר, בקר משחק, מחוות מגע
 
 fortnite.com
 
פורטנייט (באנגלית: Fortnite) הוא משחק רשת שפותח על ידי אפיק גיימס ויצא לאור ב-25 ביולי 2017.
המשחק זמין בשלוש מהדורות שונות:
"Fortnite: Save the World": משחק מסוג הישרדות-יריות בתשלום שיתופי בו יכולים לשחק בין אחד לארבעה שחקנים. על השחקנים להילחם ביצורים דמויי זומבים ולהגן על אובייקטים בעזרת ביצורים.
"Fortnite Battle Royale", משחק באטל רויאל שבו עד 100 שחקנים נלחמים זה בזה בהרבה סוגים של נשקים וכו עד שאחד נשאר בחיים ומנצח;
"Fortnite Creative", מצב יצירתי בו השחקנים בונים עולמות, מבוכים וזירות קרב בחופשיות.
המהדורה "Fortnite Battle Royale" הפכה להצלחה הגדולה מבין השלוש, כאשר יותר מ-125 מיליון שחקנים השתתפו במשחק בתוך פחות משנה, מה שהניב לחברה מאות מיליוני דולרים בחודש[דרוש מקור]. בעקבות ההצלחה הרבה הפך המשחק לתופעה תרבותית.
משחקיות

החידוש בפורטנייט ממשחקים אחרים בסוגה זו הוא היכולת לבנות מבנים. הבנייה נעשית באמצעות הצבת אחד מהאלמנטים (רצפה, תקרה, קיר, מדרגות ופירמידה) בחומר הרצוי (עץ, אבן וברזל). המבנים משמשים להתבצרות או לבניית סוללות. סוג החומר משפיע על זמן הבנייה ועל חוזק המבנה. אלמנטים מעץ נבנים מהר, אך קל להרוס אותם. את החומרים ניתן להשיג מחטיבת עצים, כריית סלעים, או הריסת מבנים קיימים.
משחקיות > באטל רויאל (Battle Royale)

מצב מרובה-משתתפים בו המתחרים מנסים להישאר האחרונים בסיבוב. סיבוב יכול להיות במצב "יחידים", "זוגות", "שלישיות" או "רביעיות" כשסך כל השחקנים מגיע ל-100. כל כמה זמן, השטח בו מותר לשהות קטן למקום אקראי כך שהשחקנים מתקרבים זה לזה.
סיבוב נפתח כאשר אוטובוס מעופף המשייט בגובה רב יוצא מאחד מקצוות המפה לעבר הקצה השני, ובמהלך ריחופו של האוטובוס מקצה לקצה יש לקפוץ ממנו למקום הרצוי במפה. לקראת סוף הצניחה נפתח דאון שבאמצעותו נוחתים באיטיות לעבר היעד הנבחר. לאחר הנחיתה השחקנים אוספים כלי נשק וציוד המפוזר בעולם. כשדמות-שחקן נהרגת כל שהיה ברשותה נשאר במקום ושחקן אחר יכול לאסוף את הציוד.
ישנם סוגי נשקים רבים ברמות נדירות שונות (בצבע אפור - הכי פחות נדיר ובצבע זהוב - הכי נדיר) שעושים נזק בהתאם לסוג הנשק והטווח שממנו מכוונים ויורים לעבר שחקן אחר. נשקים חדשים יוצאים בכמעט כל עדכון חדש של המשחק.
ישנה גרסה של המשחקיה בה לא ניתן לבנות וכדי להתגונן מאויבים צריך להיעזר בסביבה ובמבנים הקרובים, לה קוראים "Zero Build - Battle Royale" (בתרגום ישיר: "אפס בניות: באטל רויאל").
המשחק שואב השראה מהתחרויות המוצגות במשחקי הרעב ובבאטל רויאל.
משחקיות > הצלת העולם (Save the world)

מצב "הצלת העולם" הוא משחק הישרדות ליחיד או בצורה שיתופית לעד רביעיית שחקנים.
עלילת המשחק מתרחשת לאחר ש-98% מאוכלוסיית העולם נכחדה וזומבים תוקפים את הניצולים. הניצולים מצאו דרכים לבניית מגן מפני הזומבים. יש להשתמש בו כאשר מוצאים מכונית מסוימת במפה, ואז מפעילים את המגן ומתחילים את השלב. למגן לוקח פרק זמן מסוים להיטען (שרק אחריו הוא פועל), בזמן זה הזומבים מתחילים להגיע ובאמצעות בניות צריך להגן על המכונית, עד שהמגן ייטען לגמרי ויגן עליה בעצמו. כשהמגן מסיים להיטען השלב מסתיים. לאחר שזומבים הורסים את המכונית, נפסלים. מטרת המשחק היא למנוע מהזומבים להגיע למכונית ולהרוס אותה.
המשחק יוצר על ידי אפיק גיימס, מפתחת המשחק, ועולה 32 ש"ח.
משחקיות > יצירה (Creative Mode)

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
מצב זה הוא החדש ביותר במשחק. במצב זה ניתן להיכנס למפות משחק מיוחדות ששחקנים אחרים בנו, או לבנות מפה מאפס. שחקנים רבים משתמשים במצב זה על מנת להתאמן במשחק, לבדוק נשק חדש שנוסף למשחק, ולעיתים גם בשביל משחק או תחרות בין מספר חברים/שחקנים שונים.
מעט לפני צאת המשחק, אפיק גיימס הזמינו גיימרים מפורסמים לבוא למשרדים שלהם, לנסות את המשחק ולשתף חלקים ממנו באינטרנט[דרוש מקור].
היסטוריה

למשחק ישנה היסטורית עדכונים רבה המחולקת בעיקר לעונות, שכמה מהן מהוות "צ'אפטר", (בתרגום לעברית פירוש המילה פרק); (באנגלית: Chapter).
היסטוריה > צ'אפטר 1 > צ'אפטר 1: עונה 1

עונה זו הייתה העונה הראשונה של פורטנייט: באטל רויאל. העונה ארכה 49 ימים בין ה-26 באוקטובר 2017 עד ל-13 בדצמבר. המשחק היה אז עוד בשלביו המתקדמים ובמשחק היו את הנשקים הבסיסיים.
רובה סער (Assault Rifles) - בעונה זו היו 3 סוגים של רובי סער: Assault Rifle, Burst Assault Rifle, Scoped Assult Rifle.
שוטגאן (Shotguns) - בעונה זו היו 2 סוגי שוטגאן: Pump Shoutgun ו-Tactical Shotgun.
תת מקלע (Submachine Gunׂׂׂׂׂ) - בעונה זו היו 3 סוגי תת-מקלעים: Submachine Gun, Tactical Submachine Gun, Suppressed Submachine Gun.
אקדח (Pistol) - בעונה זו היו 2 סוגי אקדחים: Pistol ו-Revolver.
רובה צלפים (Sniper Rifle) - בעונה זו היו 2 סוגי רובי צלפים: Bolt-Action Sniper Rifle ו-Semi Automatic Sniper Rifle.
אחר - משגר רקטות (Rocket Launcher), משגר רימונים (Grenade Lancher) ו-Pumpkin Launcher.
טרייבקה

ערך זה עוסק בשכונה בעיר ניו יורק. אם התכוונתם לפסטיבל סרטים, ראו .
| --- | --- |
רחוב הדסון שבשכונת טרייבקה
רחוב הדסון שבשכונת טרייבקה
 מדינה:  ארצות הברית ארצות הברית
 מדינה:  ניו יורק (מדינה) ניו יורק
 עיר:   ניו יורק
 רובע:  מנהטן
 שטח:  0.9 קמ"ר
 אוכלוסייה:  ‏
  ‑ בשכונה:  21,305 (2020)
  ‑ צפיפות:  24,000 נפש לקמ"ר (2020)
 קואורדינטות:  40°43′06″N 74°00′28″W﻿ / ﻿40.7183°N 74.0078°W﻿ / 40.7183; -74.0078 
  מפת מיקום  מפה מפורטת   (למפת ניו יורק מוגדלת) מנהטן הברונקס ברוקלין קווינס סטטן איילנד  ניו ג'רזיטרייבקה(למפת ניו יורק רגילה) מנהטן הברונקס ברוקלין קווינס סטטן איילנד  ניו ג'רזיטרייבקה(למפת מנהטן רגילה) טרייבקה(למפת מנהטן מוגדלת) טרייבקה   tabBackground:;tabBorder:#aaa;defaultTab:0;
טרייבקה (באנגלית: TriBeCa - ראשי תיבות של "Triangle Below Canal Street" - "משולש הרחובות דרומית לרחוב קאנאל") היא שכונה ברובע מנהטן של העיר ניו יורק במדינת ניו יורק שבארצות הברית.
השכונה נמצאת דרומית לרחוב קאנאל בין נהר ההדסון במערב לשדרת ברודוויי במזרח. בעבר התאפיינה במחסנים רבים שהיו ממוקמים בה, אולם בשנות ה-90 של המאה ה-20 הפכו מחסנים רבים לדירות מגורים (דירות לופט) והשכונה הפכה לאתר מגורים ובילויים.
השכונה נפגעה בפיגועי הטרור של ה-11 בספטמבר 2001 בשל קרבתה למגדלי התאומים, ועסקים רבים בה נסגרו. על מנת לשקם את השכונה, החל לפעול בה בשנת 2002 ביוזמת השחקן רוברט דה נירו פסטיבל הסרטים טרייבקה - פסטיבל סרטים בינלאומי, ובתוך זמן קצר שבה השכונה לפרוח, ומחירי הדירות והעסקים בה עלו.
אוכלוסין

| שנה | אוכלוסין |
| --- | --- |
1950: 782
1960: 382
1970: 370
1980: 5,949
1990: 8,386
2000: 10,395
2010: 17,056
2020: 21,035
נכון לשנת 2000 התגוררו בשכונה 10,395 תושבים, כאשר צפיפות האוכלוסין הייתה 12,149 נפשות לקמ"ר. מרבית תושבי השכונה (82.34%) לבנים, ומתגוררים בה גם מיעוטים אסייתים (7.96%) ושחורים (4.89%). 6.34% מתושבי השכונה ממוצא היספני, 18.2% מהתושבים מהגרים שנולדו מחוץ לארצות הברית מהם 41.3% נולדו באירופה, 30.1% באסיה ו-11.1% מאמריקה הלטינית.
אתרים בעלי חשיבות

עד שנות ה-70 הייתה שכונה טרייבקה שכונת מסחר ותעשייה, ומרבית מבניה היו מבני תעשייה (לופטים). בשלהי המאה ה-19 וראשית המאה ה-20 הייתה השכונה מרכז של ייצור טקסטיל, ובהתאם לכך מבני השכונה נבנו במקור עבור תעשייה זו. בשכונה מספר מבנים בעלי חשיבות ארכיטקטונית, ובהם בניין פאוול, שתוכנן על ידי קאררה והייסטינגס ונבנה בשנת 1892; בניין חברת הטלפון של ניו יורק, בניין רחוב וסט 140 הבנוי בסגנון אר דקו והבניין ששימש בעבר את בורסת הסחורות של ניו יורק ברחוב האריסון.
בשכונה ממוקם פתחה המזרחי של מנהרת הולנד, המקשרת בין העיר ניו יורק לניו ג'רזי.
בשכונה נמצא פארק שוק וושינגטון, בו גן משחקים גדול, ובו נערכים אירועים רבים לתושבי השכונה.
כמו כן ממוקמים בשכונה המכללה הקהילתית של רובע מנהטן (המהווה חלק מאוניברסיטת העיר ניו יורק), וכן בית ספר תיכון סטויווסאנט, הידוע בהתמחותו בתחום המדעים.
הערות שוליים

1 2  חיים הנדוורקר, טרייבקה נפרדת מעולם הזוהר, באתר הארץ, 30 ביוני 2005
↑  רוברט דה נירו מתכנן פסטיבל קולנוע בטרייבקה, באתר הארץ, 9 בדצמבר 2001
| --- | --- |
בקרת זהויות :  NLI: 987007531136005171  LCCN: n96068215  MusicBrainz: e7f34bc4-8e47-4b60-8e5e-d02b9ffb8f02  VIAF: 143234113   WorldCat (עם VIAF): 143234113 
פארק שוק וושינגטון
גברים בשחור 2

| --- | --- |

כרזת הסרט
 מבוסס על:  גברים בשחור 
 בימוי:  בארי זוננפלד 
 הופק בידי:  סטיבן ספילברג לורי מקדונלד וולטר פ. פארקס
 תסריט:  קומיקס: לוואל קנינגהאם תסריטאי: אד סלומון
 עריכה:  ריק פירסון 
 שחקנים ראשיים:  טומי לי ג'ונס ויל סמית'
 מוזיקה:  דני אלפמן 
 צילום:  גרג גרדינר 
 מדינה:  ארצות הברית 
 חברת הפקה:  אמבלין אנטרטיינמנט, סרטי קולומביה 
 חברה מפיצה:  סרטי קולומביה
 שיטת הפצה:  וידאו על פי דרישה 
 הקרנת בכורה:  3 ביולי 2002
 משך הקרנה:  84 דק' 
 שפת הסרט:  אנגלית 
 סוגה:  סרט פעולה, סרט באדי קאפ, סרט מדע בדיוני, סרט קומדיה 
 מקום התרחשות:  ניו יורק 
 תקציב:  140,000,000‏$
 הכנסות:  441,818,803‏$
 הכנסות באתר מוג'ו:   meninblack2
 סרט קודם:  גברים בשחור
 סרט הבא:  גברים בשחור 3
 דף הסרט ב־IMDb
 
גברים בשחור 2 (באנגלית: Men in Black II) הוא סרט פעולה מדע בדיוני-קומי. הסרט מבוסס על סדרת ספרי הקומיקס "הגברים בשחור" מאת לואל קנינגהם בהוצאת מארוול קומיקס. זהו סרט המשך לסרט גברים בשחור.
תקציר העלילה

משימתם החדשה של הסוכנים J ו-K היא להציל את העולם מאסון. אסון שעומד להתרחש מאחר שמפלצת בשם סרלינה, מלכה ממין קיילות'יאן אכזרית במסווה של דוגמנית (לארה פלין בויל), מאיימת על הישרדות האנושות ורוצה למצוא את האור של זארת'ה (המנהיג לכוכב הלכת שלהם שבלעדיו הוא מושמד) שהייתה אמורה למצוא לפני 25 שנה. בינתיים הסוכן J ושותפו החדש סוכן T מנסים להרחיק זחל ענק ברכבת התחתית.
אחרי שהסוכן J סיים לטפל בג'ף הוא לקח את סוכן T למזנון קטן במרכז ניו יורק ומחק את זכרונו משום שהפר את אחד הסעיפים ב"גברים בשחור". בינתיים במטה "גברים בשחור" נוטל J על עצמו את הטיפול בבעיה בעזרת פרנק (החייזר בדמות הכלב) ועדה (רוזריו דוסון) אשר ראתה את סרלינה ועוד חייזר במסווה של בן אדם עם ראש כפול הורגים מנהל פיצרייה – גם הוא חייזר – שידע על קיום "האור של זרתה". סוכן J מגלה שהוא צריך להחזיר את סוכן K שהכיר את המקרה שקשור לזרת'ה ולסרלינה. הוא נוסע עם פרנק לאסוף את K שעובד בסניף דואר בשם קווין בראון. בינתיים סרלינה מגיעה למטה גברים בשחור ומתחילה להטיל אימה על העובדים במטה. J לוקח את K לחנות הישנה של ג'ק ג'יבס (טוני שלהוב) שלא פגשו חמש שנים, וג'יבס מנסה להחזיר ל-K את זכרונותיו בעזרת מכשיר האנטי־מחיקון.
פיודור גיידן

| --- | --- |

אנדריי קליינמיכל
 לידה:  15 בספטמבר 1821 סואומנלינה, האימפריה הרוסית האימפריה הרוסית (1699–1858)
 פטירה:  18 בינואר 1900  (בגיל 78) פושקין, האימפריה הרוסית האימפריה הרוסית (1883–1917)
 מקום קבורה:  מנזר אלכסנדר נבסקי 
 מדינה:  האימפריה הרוסית 
 השכלה:  פז'סקי קורפוס 
 בן או בת זוג:  Yelizaveta Heiden 
 צאצאים:  Alexander Heiden, Dmitry Heiden, Nikolay Heiden, Mariya Sheremeteva, Alexandra Rausch von Traubenberg 
 השתייכות:   צבא האימפריה הרוסית
 תקופת הפעילות:  1835–1900 (כ־65 שנים)
 דרגה:   גנרל חיל הרגלים
 תפקידים בשירות
 ראש המטה הכללי המושל הצבאי של פינלנד
 פעולות ומבצעים
 המרד ההונגרי של 1848 מלחמת קרים המלחמה העות'מאנית-רוסית (1877–1878)
 עיטורים
 Order of Saint Andrew with Diamond  הצלב הגדול של מסדר דנבורג  הצלב הגדול של מסדר המושיע  מסדר האריה והשמש, דרגה ראשונה  אביר הצלב הגדול של מסדר העיט האדום  מפקד עליון במסדר לאופולד  אביר הצלב הגדול של מסדר אולב הקדוש  מסדר צלב טאקובו  מסדר הנסיך דנילו הראשון, דרגה ראשונה  Order of noble Bukhara  מסדר בית הכתר הוונדי  Medal "For Taming of Hungary"  מסדר התהילה  Order of Saint Anne 3rd class with wreath  מסדר ולדימיר הקדוש, דרגה 3 עם חרבות  מסדר ולדימיר הקדוש דרגה רביעית עם חרבות וקשת  מסדר ולדימיר הקדוש דרגה שנייה עם חרבות  מסדר ולדימיר הקדוש, דרגה 1 עם חרבות  מסדר סטניסלב הקדוש, דרגה 1  Order of St. Alexander Nevsky with diamond signs  דרגה רביעית במסדר גאורגיוס הקדוש  אות מסדר העיט הלבן  מסדר סנטה אנה, דרגה 2  Order of Saint Anna, 1st class with crown and swords  Medal In memory of Crimean War 
 
פיודור לוגינוביץ' גיידן (ברוסית: Фёдор Логгинович Ге́йден;‏ 15 בספטמבר 1821 – 18 בינואר 1900) היה גנרל רוסי. שימש כראש המטה הכללי הרוסי בין 1866–1881, וכמושל פינלנד בין 1881–1900.
ביוגרפיה

גיידן נולד בסואומנלינה ב-15 בספטמבר 1821. שמו המקורי היה פרדריק מוריץ רייכסגרף ואן היידן. הוא היה בנו של האדמירל ההולנדי לודוויק ואן היידן. אמו אן-מארי אקליי, הייתה דנית. הוריו נמלטו מהולנד בעקבות הפלישה הצרפתית ב-1795, והתיישבו ברוסיה.
מגיל צעיר, פרדריק עשה מאמץ להשתלב בחברה הרוסית. הוא שינה את שמו ל"פיודור לוגינוביץ' גיידן", והמיר את דתו לנצרות אורתודוקסית. ב-1835 הוא התגייס לצבא האימפריה הרוסית. הוא שרת במשמר הקיסרי, וב-1849 השתתף במשלחת הרוסית שסייעה לצבא האוסטרי לדכא את המרד ההונגרי הגדול. לאחר מכן הועלה לדרגת פולקובניק. במהלך מלחמת קרים הוא שימש כראש מטה הקורפוס הבלטי, אולם לקח חלק בקרבות מעטים בלבד. ב-1855 הוא הועלה לדרגת גנרל-מאיור.
לאחר מלחמת קרים החל גיידן לשרת במטה הכללי הרוסי בתפקידים שונים. ב-1 בינואר 1866 הוא מונה לראש המטה הכללי הראשון של הצבא הרוסי. באותה תקופה תפקידו היה בעיקר טכני, והוא היה כפוף לשר המלחמה דמיטרי מיליוטין. ב-1870 הוא הועלה לדרגת גנרל. במהלך המלחמה העות'מאנית-רוסית (1877–1878) הוא מילא את מקומו של מיליוטין.
ב-22 במאי 1881 הוא הועבר לשמש כמושל הצבאי של פינלנד. בתפקידו זה, הוא עמל לנתק סופית כל זיקה פינית לשוודיה, וזאת באמצעות שימוש בשפה הפינית בכל המוסדות הרשמיים, והגברת הסחר בין פינלנד לרוסיה. הוא נפטר בעיר פושקין ב-18 בינואר 1900.
פטר אלכסנדרוביץ', דוכס אולדנבורג

פטר אלכסנדרוביץ', דוכס אולדנבורג (בגרמנית: Peter von Oldenburg; ‏21 בנובמבר 1868 - 11 במרץ 1924), היה חתנו של אלכסנדר השלישי, קיסר רוסיה.
ביוגרפיה

פטר נולד ב-21 בנובמבר 1868 בסנקט פטרבורג, לאלכסנדר פטרוביץ', דוכס אולדנבורג ולאוגניה מקסימיליאנובנה, נסיכת לויכטנברג, בתם של מקסימיליאן, דוכס לויכטנברג ומריה ניקולאייבנה, הנסיכה הגדולה של רוסיה. אמו הייתה נכדה של ניקולאי הראשון, קיסר רוסיה, בעוד אביו היה נינו של פאבל הראשון, קיסר רוסיה.
בשנת 1900 הוא נפגש לראשונה עם בת-דודה רחוקה שלו אולגה אלכסנדרובנה, הנסיכה הגדולה של רוסיה, בתם של אלכסנדר השלישי, קיסר רוסיה ודאגמאר, נסיכת דנמרק. שנה לאחר מכן הציע לה פטר נישואים. אולגה סיפרה מאוחר יותר: "הייתי כל כך בהלם עד שכל מה שיכולתי לומר היה 'תודה'".
אולם הנישואים כשלו עוד בטרם החלו. הם נישאו ב-9 באוגוסט 1901, ולאחר מכן נסע הזוג הצעיר לארמון אולדנבורג. פטר הלך למועדון הימורים וחזר למחרת בבוקר, ואולגה בילתה את ליל כלולותיה לבדה, בוכה בחדרה. פטר גילה עניין מועט באשתו הטרייה, ולא טרח כלל לממש את נישואיו. אולגה חשדה שהוא נדחף להינשא לה בידי אמו השאפתנית. אמו מצדה ניסתה לפצות את אולגה ולקשור עמה קשרי ידידות. היא העניקה לה מתנות רבות, שכללו גם נזר שהעניק נפוליאון בונפרטה לז'וזפין דה בוארנה. כמה שבועות לאחר החתונה נסע הזוג לביאריץ שבצרפת ומשם הפליגו לסורנטו שבאיטליה בספינה אנגלית שהושאלה מאדוארד השביעי. עם חזרתם לרוסיה התיישבו בני הזוג באחוזה העתיקה של באריאטינסקי בת ה-200 חדרים. לאולגה היה בנוסף לכך ארמון פרטי משלה שנקרא ה"אולגינו". היא השתמשה בכספה כדי לסייע לנזקקים וסבסדה בתי ספר ובתי חולים. היא עצמה למדה רפואה ועברה הכשרה בעזרה ראשונה.
במהלך מלחמת העולם הראשונה, עבדה אולגה יחד עם רבות מבנות משפחתה כאחות בצלב האדום קרוב מאוד לקווי האויב. עם התקדמות מעצמות המרכז היא נשלחה חזרה לקייב. בשנת 1916 ביטל ניקולאי את נישואיה של פטר ואולגה, והתיר לה להינשא למאהבה ניקולאי קוליקובסקי שכעת החזיק בדרגת קולונל.
לאחר המהפכה הרוסית בשנת 1917, נמלט פטר יחד עם אמו מרוסיה לצרפת והתיישב בעיר אנטיב, שם חי עד מותו ב-11 במרץ 1924.